Paco Gorrea, nou alcalde de Llíria
04 de juliol de 2025

El regidor socialista Paco Gorrea ha sigut elegit, hui, nou alcalde de Llíria. En el ple extraordinari que s'ha celebrat esta vesprada a Ca la Vila, el fins ahir primer edil, Joanma Miguel, li ha entregat de manera simbòlica la vara de comandament, d'acord amb el pacte de govern entre les seues dos formacions polítiques per a alternar l'Alcaldia al llarg de la legislatura.

Paco Gorrea pren el relleu per a ser alcalde durant els dos pròxims anys, gràcies als vots rebuts pels 11 membres de l'actual equip de Govern (Compromís-MOVE i PSOE). Per part seua, Reme Mazzolari (PP), que també ha presentat candidatura, ha rebut el suport dels 8 regidors del seu grup, i José Luis Milio (VOX), els dos del seu.

El nou alcalde de Llíria, Paco Gorrea, ha destacat, en el seu discurs, que “tenim reptes importants en el que resta de legislatura, avançar en el desenvolupament urbà i sostenible, activar el nostre potencial industrial i econòmic, tancar un gran pacte per la cultura i el patrimoni, fomentar el teixit social i comercial, reforçar els servicis socials, garantir oportunitats per a la joventut i cuidar dels qui més ens necessiten”.

El primer edil ha advocat per una línia continuista en la gestió municipal treballant conjuntament amb tot l'equip de Govern, i ha tingut paraules d'agraïment per al seu predecessor en el càrrec, Joanma Miguel, al qual li ha reconegut “la seua entrega, treball i compromís amb Llíria durant estos últims anys”.

Igualment, ha tendit la mà a l'oposició “per a aconseguir, des de la pluralitat, punts de trobada pel bé comú del poble”.

També ha demanat al personal municipal el seu suport “perquè són el verdader motor que dona vida al servici públic d'esta casa”.

Finalment, Paco Gorrea ha agraït la confiança depositada en la seua persona per a assumir l'Alcaldia, on no faltarà “esforç, honestedat i la ferma voluntat de fer el millor per a Llíria”. “Des d'esta enorme responsabilitat, tota la ciutadania podrà trobar un alcalde obert a escoltar i dialogar per a construir solucions col·lectives”.